Document ID: /roh_data/filtered/fineweb-2-filterrobots_roh.jsonl.gz/48220

En Svizra patescha mintga quarta persuna ch'ha gì il coronavirus er sis mais pli tard da sintoms a lunga vista, l'uschenumnà «Long Covid». Quai mussa in studi da l'epidemiolog da Turitg, Milo Puhan che SRF ha publitgà.
Stancladad, mal il chau, tuss u fadia da trair flad – cun quests sintoms han era blers anc da sbatter suenter in'infecziun cun il coronavirus.
En tut inditgeschan 26% da betg esser sa revegnids suenter in'infecziun cun il virus. Il pli savens numnavan ils pertutgads stancladad u tuss sco sintoms. Mintga 10avel è anc en in schlet stadi da sanadad. Dunnas èn pli pertutgadas ch'ils umens da «Long Covid».
Quest grond dumber da pazientas e pazients che pateschan, saja ina surpraisa, ha ditg Milo Puhan. Tenor il studi èn almain 1/4 milliun persunas pertutgadas en Svizra. Ma i saja impurtant da sclerir la chaussa. Il sectur da sanadad sco era las instituziun socialas e d'agid stoppian savair tge che spetgia ed uschia savair sa pinar sin las sfidas che spetgian, di Puhan.